khistorydata/jeongjo-sjw-relations huggingface dataset:
정조 3년 · 목
予曰。都承旨不爲仕進乎。承旨金文淳曰然矣。予曰。渠之所爲。極汎濫矣。俄以曉到。有所下敎。而渠敢以此爲避嫌之端。有此倨慢之習乎。事過後當拿處。承旨出去分付。使之仕進可也。文淳承命出傳。予曰。去年啓覆入侍。三司不爲盡參。故有推考之敎矣。今日又何不盡參乎。文淳曰。憲府則或違牌或在外。或未承批。而玉堂則只入直入來矣。予曰。旣有合啓。不入來三司。一倂進參事。分付可也。予謂領議政徐命善曰。京畿湖南兩道臣事。極爲駭然。卿等知之乎。湖南狀啓。不過數行。尤不成說矣。命善曰。向者下敎之下。畿伯之閱月不爲査啓。實爲駭然。而完伯査啓。草率不成樣。尤極駭然矣。予曰。李義翊渠敢以晚到責敎。爲引謙之端。則何不早到開門。而敢爲此等習也。予竊有慨然於卿等者。雖非義翊。豈無可任於全羅監司者。而必以承旨首擬者。殊久穩當也。且其父新遞方伯。而必欲以其子復爲聖司者。亦有備用之歎矣。命善曰。臣等惶恐之外。無他仰達矣。左議政洪樂純曰。義翊之入於首擬者。緣於二品之乏人。而今承聖敎。誠至當矣。予曰。卿等一乃心志。勵精圖治。用人之際。必無偏任之歎。則豈不好哉。命善曰。臣等雖甚愚魯。豈不思所以仰體聖敎耶。樂純曰。譬如人子。被責於其父。而敢懷自嫌之意。是誠過甚矣。子曰。卿言是矣。以俄者一責敎。渠何敢避嫌乎。又敎曰。班次甚不整齊。閤外若預爲整齊以入。則又無紊亂之歎矣。命善曰。雖連爲申飭。紛撓之中。自致不整矣。予命讀文案。承旨朴祐源讀海州囚李宜蕃文案。予曰。此文案甚多。他承旨輪讀可也。金文淳進前繼讀訖。予曰。此端照律。律文本意。未知爲何意。刑判知之乎。刑曹刑書鄭尙淳曰。自前用此律云。而其意則未得聞知矣。予曰。刑判出問以入可也。仍謂命善等曰。此獄事。僉議以爲何如。命善曰。此獄事。極爲凶獰。渠有自服之端。則一毫無疑。三尺至嚴。不可不從法矣。樂純曰。小臣所見亦然矣。弘淳曰。此則殺獄中尤是凶慘者也。從法宜矣。予曰。刑判姑未還入。亞堂先爲出奏可也。刑曹參判趙時俊曰。殺獄無非凶事。而此則尤爲陰慘。不可無當律矣。刑曹參議李在學曰。渠之承款如此。則初無可疑。從法宜矣。判尹具善復曰。從法之外。無他道矣。綾恩君具允明曰。此事別無可疑。從法宜矣。判敦寧具允鈺曰。此是殺獄中尤是凶獰者。渠旣承款。則用法無疑矣。知事韓光會曰。用法無可疑之事矣。左參贊黃景源曰。當從法矣。戶曹判書金華鎭曰。非容貸之罪矣。禮曹判書李福源曰。別無可疑。當從法矣。工曹參判沈墢曰。用法宜矣。尙淳還奏曰。俄者文案中照律措辭。本自如是。而本意無知者矣仍奏曰。此獄凶獰無比。國家憲章。不此之用而何。兵曹參判李普行曰。前後文案。旣已分明。用法之外。更無可論矣。承旨李亨逵李得臣金文淳朴祐源。吏曹參議鄭民始。大司諫徐有元。副校理沈樂洙等曰。獄情無疑。不可不用法矣。子詢善復曰。門投今至何境。而何間當畢乎。善復曰。今方蓋瓦。四五日當畢役矣。予曰。都憲疏中有何語。而當捧入者乎。文淳曰。未及見之。故當捧與否。姑未知之矣。予命入之。予曰。李義翊供辭。何如是遲滯乎。若不卽捧入。當該都事當拿處。注書出去。以此嚴飭可也。仍敎曰。李秉模事。如見其肺肝。秉模若復着帽登用於朝廷。則其在遠佞去邪之道。萬萬乖戾。卿等亦應知之矣。跡其情狀。閃倏難測。至若今日知承宣之爲名宦云者。是豈成說乎。樂純曰。渠之所爲。極怪異矣。命善曰。當初處義。極怪矣。予命文案讀之。文淳進讀海州囚尙光澤文案訖。予曰。僉議何如。命善曰。莫重聖批。有此添書之擧。情狀叵測。若不用法。其流之弊。將至無窮。不可不用法矣。樂純曰。用法然後。人心可定矣。弘淳等曰。不可不用法矣。文淳進請京囚德基文案。予曰。僉議何如。命善曰。渠之偸竊印信。雖非踏用之計。而旣犯一律。豈有一毫容貸之道哉。樂純曰。小臣所見亦然矣。弘淳等正言李濟萬曰。罪實難容矣。修撰朴天行曰。小民不忍飢寒。有此偸竊之擧。而初非踏用文書之計。罪實莫大。情在可矜。好生之德。不可不軫念於其中矣。予曰。李義翊供辭。何至今不爲捧入乎。當該都事問名捧現告。義翊之過時入來。差晩開門。出於何意。入侍命下之後。不卽入來。何等倨慢。以此意一一捧供。供辭雖已來到。若無此意。勿施。而雖口招捧入事分付可也。命善曰。論以朝體。宰臣猶且體重。口招豈可輕俸乎。景源曰。口招似不宜捧入矣。予命亨逵讀江東因黃已宗文案訖。予曰僉議何如。命善曰。以親黨之間。空然犯殺。若不償命。則人心愈往愈恧矣。樂純曰。臣意亦然矣。弘淳等曰。償命之侓。在所難免矣。校理洪明浩副校理李儒慶濟萬天行等曰。用法非可疑矣予詢華鎭曰。領府事之病何如。華鎭曰。以感氣呻痛。而不至大段矣。予曰。承旨牌去來催促可也。仍命文淳讀江界囚居士式連文案訖。予曰。僉議何如。命善曰。渠之罪狀。難以容貸矣。樂純曰。臣亦無異見矣。弘淳等曰。臣意亦然矣。予曰。三司就座處。司鑰不爲鋪席乎。承旨分付。使之排設可也。又敎曰。方物封裹。與三覆相値。退定可也。文淳曰日子連有拘忌云矣。予曰。明日何如。文淳曰。不好云矣。命祐源讀宜寧囚官奴業伊文案訖。予曰僉議何如。命善曰。此獄之迄今三年。猶是失刑。從法無疑矣。樂純曰。臣之所見亦然矣。弘淳等曰。邦憲至嚴。何可容貸乎。命亨逵等分讀各罪囚文案。幷判下。予曰。三司進前傳啓可也。三司傳啓。幷賜不允。明浩曰。臣有區區所懷敢達矣。凡此連啓中諸賊。俱不可一日容貸者。而尙今不賜允從者。王章壤廢。國綱虧損。今日之啓。又賜例批。輿情抑塞。伏望亟降兪音爲。命善曰。臣等之言。有若模倣儒臣之奏。而其言誠切當矣。伏願亟賜允從。樂絕曰。彼儒臣。以 實錄郎廳。每見臣等。輒陳憂慨之言。今日所奏。實出衷曲。幸望亟允其請焉。儒慶濟萬有元天行等曰。諸賊之尙逭顯戮。已是失刑之大者。今日之啓。又降例批。下情抑欝。伏望亟賜允愈焉。亨逵曰。今日卽啓覆日也。討逆之律。豈可後於啓覆諸囚也。伏願亟允三司之請焉。文淳曰。近日本院之停啓。不勝抑欝。今見三月之奏。尤不覺憤慨之至。伏望亟降兪音處。予曰予意有在耳。予謂好仁曰。今當國記頹廢之時。特畀卿方面之任。卿須盡心宣化。毋孤倚毗之春也。今日當到界乎。好仁曰。今已迫昏。明當到界矣。予曰。然則明日更爲入侍可也。
정조 3년 · 강
遞承旨李義翊徐有防。以柳戇黃㝡彥代之。尋遞㝡彥。
정조 3년 · 목
敎曰。都承旨李義翊。爲先遞差。下義禁府推考。又敎曰。前參判柳戇給牒敍用。又敎曰。前參判柳戇。都承旨除授。又敎曰。右副承旨聞有實★(虫+恙)云。許遞殿座時。承旨不可不備。前望單子入之。又敎曰。在外承旨許遞。政官牌招開政。
정조 3년 · 강
命在外臺諫許遞。今日政差出。
정조 3년 · 목
承旨金文淳啓言。今日啓覆。兩司備員。而掌令李師曾違牌。其餘或在外或疏批來下。憲府無進參之員。何以爲之。敎以。在外人許遞。今日政差出。與掌令李師會。一體牌招。○敎曰。在外憲府臺諫許遞。今曰政差出。待下批。與掌令李師會。一體牌招。先入侍後謝恩。
정조 3년 · 강
刑曹參議李在學。承旨金文淳啓請印信偸竊罪人德基詳覈。幷賜批。
정조 3년 · 목
在學啓言。印信偸竊罪人德基。旣犯一律。難貸三尺。而第其供辭中。旣云斥賣於內匙廛人。則固當一番推問於廛人。以驗其賣買之眞僞。破刓之虛實。而考其文案。初無頭面取招之辭。論以獄體。恐欠詳備。故敢達矣。文淳啓言。德基旣犯一律。固難容貸。則不可不詳問於廛人。而文案中。旣不頭面取招。無以卞眞僞。論以獄體。終涉疏漏。故敢達矣。幷批以。已諭於原供辭判付矣。
정조 3년 · 목
領議政徐命善啓言。近來筵體不嚴。左參贊黃景源。不當奏而奏。殊甚未安。請推考警責。從之。
정조 3년 · 강
命交易回咨撰出。付送於冬至使行。
정조 3년 · 목
領議政徐命善啓言。盛京禮部交易咨文。纔已出來矣。回咨令承文院撰出。請付送於冬至使行。從之。
정조 3년 · 강
領敦寧李殷箚陳病狀請譴。賜批。
정조 3년 · 목
箚略曰。親臨慮囚。原任入參。固故常。則臣亦因此而獲覲耿光。而所患腹滿之症。轉入深痛。喘喘床第。動作甚艱。末由趨入。悚恐無地。乞降威罰。以警具僚。批以。以疾未參。庸何傷乎。卿其安心勿辭。益加善攝焉。仍命遣史官傳諭。
정조 3년 · 강
命禁府時囚。今日內議處照律。
정조 3년 · 목
敎曰。日寒如此。禁府時囚。令次堂。今日內議處。仍爲照律草記擧行。
정조 3년 · 강
命方物封裹。以二十七日前推擇。榻敎也。
정조 3년 · 강
分揀時囚李義翊。
정조 3년 · 목
敎曰。旣示飭勵。時囚罪人李義翊。分揀放送。
정조 3년 · 목
以李世奭爲承旨。沈樂洙爲持平。趙重晦爲工曹判書。韓光近爲副校理。知事鄭好仁單付。○敎曰。新除授承旨。待下批牌招察任。又敎曰。新除授承旨。卽爲牌招察任。與都承旨先入侍後謝恩。又敎曰。新除授副校理韓光近牌招。
정조 3년 · 강
命罪人金聖㴠等減死定配。李千奉等加刑得情。式連等待三覆處分。德基更推後。待明年啓覆處決。
정조 3년 · 목
刑曹啓言。因慶尙監司李在簡啓本。金聖㴠原獄案後錄。令該曹稟處事。敎以。向於審理時。已欲傅生。而姑且置之者。意在重償命愼獄情。又觀道臣査啓。其所論列。儘有意見。論以惟輕之義。合有減死之典。仁同府殺獄罪人金聖㴠。減死定配。又以因平安監司金鍾秀啓本。李緯僞帖僞關罪。嚴刑之意。請分付道臣。允之。敎以。車京保則足有原恕之端。令道臣更加嚴刑。減死定配。又以殺獄罪人李千奉請嚴刑得情。又以僞寶罪人朴★(王+善)。終不直告。請加刑取服。又以僞寶罪人金奉鎭。請嚴刑輸款。又以罪人金龍河。請加刑輸情。幷敎以。依前判付。更加嚴刑。期於得情。又以罪人式連。依律施行事。又以罪人尙光澤。斬待時施行事。又因海州囚李宜蕃。江東囚黃己宗。宜寧囚官奴業伊文案。幷敎以。更待三覆處分。又以罪人私奴德基印信偸出罪。依律施行事。敎以。毋論法之可施不可施。情之可恕不可恕。原文案中。儘有疎漏之端。兹事雖未足爲輕重於本律。而該堂該房之奏。不無意見。以此筵奏出擧條。自本曹廳問各人處。更加推閱後。待明年啓覆處決。
정조 3년 · 강
照勘時囚吳璹等。
정조 3년 · 목
義禁府啓言。時囚罪人吳璹。則還穀加分。雖出爲窮民不獲已之擧。分留之法。本自至嚴。則恣意擅分之數。至於一千八百餘石之多。吏逋未捧。入於停捧中云。而歲末停捧之朝令。實是災年恤民之。盛意。則固當以民還未捧者。分數停捧。使朝家德意。一一下究。而六百餘石吏逋。肆然混錄於停俸中云者。俱涉寒心。奸吏防結之弊。不能覺察。致有徵族之擧。亦甚可駭。以此照律。杖一百收贖。告身盡行追奪放送。金相龜則殺獄檢。驗何等至重。而不能致審。有此實因誤錄之擧。極深矇然。以此照律。杖六十收贖。奪告身一等放送。李德懋則莫重咨文。不善製進。其爲溺職大矣。李範天則月蝕時各司之捄蝕。事體重大。而器機初不措置。矇不擧行者。極爲可駭。而不可以其推諉之說。有所容貸竝以此照律。笞四十收贖。附過還職。朴孝永則巡邏被捉。雖因公故歸路。身爲朝官。便服徒步犯夜。至於捄蝕時闕直之境。事甚駭然。請以此照侓。笞四十收贖。附過還職。允之。敎以。右人等。如有功議。各減一等復草記。不待批下。卽爲放送。又啓言。吳埼功減一等。杖九十收贖。奪告身。金相龜功議各減一等。笞四十收贖。附過放送。李範天林孝永。各功減一等。笞三十收贖。李德懋。無功議云矣。
정조 3년 · 목
予曰。上番何不入來乎。祐源曰。未及待令矣。予曰。翰注禁推傳旨。速爲書入。
정조 3년 · 강
新建門畢役後 景慕宮命展拜
정조 3년 · 목
敎曰。新建門畢役後。自此門當拜 景慕宮。日子卽爲問于訓將以奏。又敎曰。此後自新建門展拜時。承旨史官捴府兵曹入直堂郞入直武兼五衛將二員宣傳官承傳外。入直人待令。挾輦軍槍劍軍禁軍先後廂軍幷除之。以附近營入直三營軍兵中。除出六十名。布帳外三十名式環園。又三十名除出。把守於宮大門事。令兵曹知悉。以此定式施行。又敎曰。此後自新建門展拜時。不必續續用謁 廟之服。以近䙝瀆。當以袞袍出宮。展拜亦當以袞袍行於東門之外。以寓隆殺之節。以此令該曺知悉。又敎曰。此後自新建門展拜時。門外左右通衢。令三軍門輸回設布帳事分付。
정조 3년 · 강
命凡屬災異。勿諱狀啓事分付。
정조 3년 · 목
敎曰。古人以水災盜賊之事。執以上聞者。意在抑人主侈泰之意也。後世則不然。阿諛成俗。凡屬災異。守土之臣。未嘗聞于朝。會亦以此。有所提敎。而未見丕變之救。心常慨歎矣。觀此沁留狀啓。以今十九日。有電雷之異。謂以非時有此登聞之擧。殊甚嘉尙。然此持修擧職事。雖不褒賞。而自政院以此意申飭諸道。事係災異。必勿忌諱。劃卽狀啓。莫員予意事分付。
정조 3년 · 강
命新建門名。以月覲門書揭之意。分付度支。
정조 3년 · 강
景慕宮展拜。命明日爲之。
정조 3년 · 목
敎曰。 景慕宮展拜。明日爲之。由月覲門往來。以此政院知悉。又敎曰。明日出宮時。春塘臺乘轎。此後以此定式擧行。
정조 3년 · 강
大司憲徐有寧上疏乞遞。仍討逆。兼陳諸條。賜此。
정조 3년 · 목
疏略曰。不意栢府新命。忽下於屛伏之中。惶蹙靡措。噫。風憲之長。責任自別。苟非地望素著者。莫宜居之。況今僚席之間。以臣之故。至有違牌坐罷之人。或推或罷。雖緣長貳之有別。一遞一仍。義無彼此之不同。而臣凡有慶。會叨諫長。亦以此蒙遞。今臣所處。與前無異。何敢諉彼已遞。不思自情之義乎。伏乞特許遞免。鳴呼。亂逆何代無之。而未有若近日之窮凶極惡者。莫加於麟謙恒簡量★(金+奕)等諸賊。而其本卽鄭妻龜柱也。若無鄭妻龜柱。則麟謙量★(金+奕)等諸賊。何從而生乎。三司所請。出於天經地義。而迄今四載。一向斳持者。特以此兩賊。或在於懿親。或生於戚聯。濡忍私情。有所容護而然也。雖尋常庶參之家。至於倫常義理之大處。決不容一毫私意掩護於其間。以其家之亂亡。何況帝王家宗社綱常之所係。安危興亡之所關乎。伏願快正鄭妻龜柱之罪。破其窩窟。拔其根柢。其餘合辭中諸賊。幷宜次第允可。以明本末之序焉。嗚呼。欲知今日變亂之由。則觀於辛壬事。可知矣。噫。當辛壬之際。 聖疾彌久。而國本靡托。幸而三宗血脈。自有所屬。而彼失志旁問之從。乘機闖發。潛肆凶圖。前有儉烈之和應。後有虎龍之凶變。 宗社幾至無幸。當日之事。思之骨驚。向時殿下所處。一何與此時相類也。臣方論今日之逆本。請以辛壬之已驗者。證嚮而竭論之。嗚呼。人皆知辛壬之變。由於耇輝鏡夢之凶。而殊不知其本之有在也。所謂其本者何也。卽魚有龜是已。蓋此賊潛形匿跡。晴俑禍亂之厲階。陽擠陰助。密作凶賊之窩窟。終至授忍於鏡儉。借勢於耇恒。一鏡之急上凶書。非龜不能也。尙儉之承揮設拏。非龜不能也。泰耈之北門潛入。非龜不能也。是其機括之所由。聲勢之暗伏。莫不藉力於此賊。國本幾危。 宗社幾覆。此實君臣百世之讎也。假息自如。尙斬常刑。伏顯追施典憲。快伸天討。噫。方今世道之責。專係於山林宿德。而殿下積誠招徠。幸致兩儒賢之造朝。期見贊治之效。而未幾。兩儒賢相繼去國。而側聽經月。尙未聞縶駒之好音。殿下緇衣之誠。不瑕有不勝權輿之歎乎。伏乞亟下別諭。期於挽回遐心。復儀明廷。其他在於旌招之列。而未及造朝之賢。一體備禮敦諭。咸造經幄。以光崇儒之聖德焉。臣又有討惑者。本朝賀臣洪國榮之此時休致。是何事也。語其年則二毛之方華也。語具責則宿衛之重任也。下請上許。俱末得當。殿下倘以國體之不當然。私情之不可膠忌惻敦勉。則彼藎臣。安知不幡然乎。批以。首陳討逆事。已諭於前後三司之批。次陳咸原府院君事。旣有 光朝已定之論。今不敢議到者。山林事。卿言切實。思欲積誠招徠也。尾陳云云。使此宰臣爲此擧者。誠以成其高尙之志也。予意豈後於卿挽執之言也。
정조 3년 · 강
全羅監司徐有隣疏辭新除藩任。賜批。
정조 3년 · 목
批以。昨筵旣諭。無異特簡。卿何用辭爲。速往欽哉。
정조 3년 · 목
亨逵與都承旨柳戇。有親査應避之嫌。陳疏乞遞。批以。爾之本職許遞。
정조 3년 · 강
持平尹得孚上疏自引乞遞。仍陳諸條。賜批。
정조 3년 · 목
疏咯曰。春初待罪薇垣也。以處置失當。至速人言。罰止薄勘。恩宥遽霈。及至秋間。復蒙除命。時當幸行之日。而引義之章。見阻喉院。陪扈之列。進身無路。恩牌之下。徒犯違傲。而例勘旋敍。繼有栢府新命。不知聖朝何所取於僨誤之蹤。而若是屢勤耶。臣非不知鐵限在前。而伏見傳敎。誨責嚴切。合辭大論。不敢言私。章皇出肅。以此情地。仍因蹲冒。斷無是理。伏乞恃許鐫斥焉。日前多臺之除。在於朝前。而特敎遞差。在於其夜。當合辭方張之日。無情勢無實病者。固宜卽出。然喉院旣請出牌。則其勢不得不待牌。而傳旨未下。嚴敎遽降。其中豈無欲出而未及者耶。在聖上體下之道。恐欠寬暇。臣竊惜之。且李秉模之辭避華顯。初無意義。及移承宣旣肅而復疏。尤涉顚錯。處義郞當。不滿一笑。聖敎中兒戲二字。誠至當。以此罪之。何所不可。而當疏之中。擧論平生。吹覓太甚者。已欠淸朝忠厚之風。而斷以妖邪。竄之邊遠。殊甚過當。此豈明主愛嚬笑之道乎。伏願凡於慽怒之際。平心恕察。斥罰輕重。務執其中。批以。所陳兩件事。當留意。爾其勿辭察職。
정조 3년 · 강
持平宋民載上疏討逆。仍陳父病乞遞。賜批。
정조 3년 · 목
疏略曰。近日三司所爭執者。巨魁元慈如鄭妻龜柱。而尙且假息。不能明正典刑。尙可曰國有法乎。逐日齊籲。便作文具。閱歲爭執。不免空言。竟靳一兪。此豈爲誠實底道也哉。伏願亟賜允兪。快施王章。至若相福塋中相集等諸賊。罪皆罔赦。幷施當律焉。臣之老父。宿疾綿綴。日前添得寒感。症形彌篤。目下情私。萬無離捨供職之望。乞許臣職。俾得安意救護。批以。所陳事。當留念矣。
정조 3년 · 강
分揀檢閱李信祐。假注書徐鼎修禁推。
정조 3년 · 목
敎曰。莫重入侍。身爲史官。不卽待令。以致不備之境檢閱李信祐禁推。又敎曰。傳敎何不卽爲頒布。而使禁推史官。有此入侍之擧乎。注書一體捧傳旨。○因信祐禁推傳旨敎以。旣示飭意。何必拿處。此傳旨分揀。又因鼎修禁推傳旨敎以。此傳旨分揀。
정조 3년 · 강
推假注書徐鼎修。
정조 3년 · 목
承旨朴祐源啓言。假注書徐鼎修。分揀命下之後。趁不待令。不可無警。請推考。從之。
정조 3년 · 강
罷大司憲徐有寧職。
정조 3년 · 목
敎曰。雖以優禮言者之意。有此賜批之擧。而事係莫重。又不可尋常看過處。然則在鎭安之道。不可以言官而無警。且本事之外。 先朝於咸原家。前後下敎。果如何哉。昭載國乘。予不多誥。而此疏一出。伏想 先王陟降之靈。果悅豫乎。竊恐爲貽慽之一道也。都憲焉得免不審言之責乎。然此家此人之此事。不顧威譴。一欲陳卞。猶非常情之外。處分之止此。良以此也。大司憲徐有寧罷職。
정조 3년 · 목
予曰。門役幾皆告訖。誠可幸也。善復曰。今則幾乎訖工。而丹靑等節。姑未及爲之矣。予曰。所入物力爲幾何。華鎭曰。工匠等價。未及料量。而此外所入。不過千餘兩矣。
정조 3년 · 강
中批。以李義弼爲承旨。
정조 3년 · 목
敎曰。大司成李義弼。承旨除授。又敎曰。新除授承旨牌招察任。
정조 3년 · 강
命完伯。今月內辭朝。
정조 3년 · 목
敎曰。完伯纔命。從近辭朝。而俄又承批。使之申飭。今月內辭朝。
정조 3년 · 강
命月覲門門額。戶判書進。
정조 3년 · 강
命月覲門造成時。監董堂郞將校員役書啓。
정조 3년 · 강
命此後。自月覲門展拜時。問安承旨及傳語軍置之。榻敎也。
정조 3년 · 강
命自月覲門展拜時。諭書差備勿爲磨鍊。
정조 3년 · 목
敎曰。此後自月覲門展拜時。兵曹節目中。諭書差備勿爲磨鍊事。定式施行之意。該房知悉。
정조 3년 · 강
景慕宮展拜時。設布帳外排立。命金虎門把捴率領。
정조 3년 · 목
因訓局草記敎以。替直有弊。體面亦爲不尊。金虎門把捴率領。仍爲定式施行。
정조 3년 · 강
詣 景慕宮。行展拜。
정조 3년 · 목
具翼善冠袞龍袍。乘輿出宜春門。由月覲門入日膽門。詣齋室門外降輿。入齋室。少頃。詣版位。行再拜禮。仍詣 殿內奉審訖。還出 神門外。至大門外。乘輿至月覲門外。○予曰。訓將戶判入侍。訓將具善復。戶判金華鎭進前。予曰。門役今已告訖。展拜往來。實爲便近。甚幸甚幸。卿等得無勞若否。善復等曰。新建之門。得以不日而成。不勝幸甚矣。予曰。門額懸板。卽爲懸之可也。○入月覲門。由宜春門還內。
정조 3년 · 강
命此後。月覲門動駕時。只設前部鼓吹事分付。
정조 3년 · 강
月覲門新建時。門額書進及監董堂郞施賞有差。
정조 3년 · 목
敎曰。月覲門門額書進訓鍊大將具善復。門役書役勤勞最著。熟馬一匹面給。監董堂上戶曹判書金華鎭熟馬一匹賜給。郎廳李樂培兒馬一匹賜給。將校金夢臣洪成龜葛蔓亨徐尙郁玉器儁。各半熟馬一匹賜給。計士泛鐵官問名。各不粧另一張賜給。書吏三人。米布參酌題給。
정조 3년 · 강
諭掌令金鍾厚。
정조 3년 · 목
敎曰。爾弟行將反面。爾無當將毋登途。聞爾過去之程。必由城外云。昨秋爾之下去時。要以延接矣。因爾固辭未果。訖今恨歎。無以爲諭。虛佇之極。兹道史官。傳予此意。爾須亟回前見。入城。莫負予慇懃之意事。史官傳諭于司憲府掌令金鍾厚所到處。造朝與否知來。○敎曰。意謂爾非久行到城外。俄委史官。宣予虛佇之意矣。繼聞喉院之啓。爾行果至不遐之地云。顧予必欲致爾之心。尤當如何。爾是世祿之臣也。若念予小子側席如渴之誠。則豈忍復事邁邁。更遂長往之計哉。爾其誠思之。目今朝象國事。無一可恃。宿儒旣不在朝。藎臣又此去國。憂虞之狀。岌嶪之事。所可道也。難以殫擧。嗚呼。況於此等之特。宿衛空虛。倚仗無所。予之所期望者。亶在如爾林下之士。爾若念此。不待予言之畢。而必有所幡然改圖。以副予慇懃之至意也。且聞爾於明朝越涉云。挨過此宵。則又將不得挽爾遐心。豈非耿耿處乎。更遣史官。有此心曲。爾其入城。仍卽造朝事。更爲敦諭于掌令全鍾厚處。
정조 3년 · 강
此後 景慕宮動駕時。都提調提調命來待。
정조 3년 · 목
以宋文載爲大司憲。高益擎爲掌令。尹行修爲副校理。李命植爲大司成。
정조 3년 · 강
事變假注書吳翼煥。以掌令金鍾厚附奏啓。
정조 3년 · 목
書啓以爲。臣奉聖旨。馳往傳諭于南部屯之坊之於洞掌令金鍾厚所到處。則以爲。臣將毋東還。冒過城外。而不敢呈身之義。與去時無異。重孤前後批敎之意。惶悚耿結。無以爲心。不意近侍。踵及宣諭。益不勝震隕。第以迷滯之執。終難自回。末由趨承。尤增死罪。昏黑倉卒。不暇布對。浞當以一疏。仰暴危懇云矣。
정조 3년 · 강
汰戶曹正郞李樂培。
정조 3년 · 목
敎曰。昨夜事。猶屬之誤傳。至於今日轎前。旣已面聽下敎之後。洋若不知。又復故犯。此雖小事。足係紀綱。當該戶曹郎廳問名。爲先汰去。令該府處之。
정조 3년 · 강
御誠正閣。行晝講。知經筵黃景源。特進官鄭光漢。承旨李義弼。玉堂李儒慶朴天行。假注書徐鼎修。史官李信祐。武臣行副護軍金樂淳。
정조 3년 · 목
講論語。○副校理李儒慶曰。向者李顯永疏中。養賊。便一圈豕。圈者爲牢。禁其突逸者也。顯永則自聽政時。長在於外。不知此裏面。有此云云。不是異事。而臣則待罪是職於聽政之初。故詳知裏面。妖雲之疏。投呈於乙未十二月二十一日。其夜養賊。以都憲入侍尊賢閣。聖敎截嚴。則佯若不知其疏語。乃曰。一見疏本。可以知之矣。及見。乃發啓而退。不得已也。其時妖雲之疏。養賊豈有不知之理。其後囊貯一疏。欲爲翻覆之計。隣厚兩賊之勢燄依舊。則養賊比之於豕。正是突逸之時矣。堂疏旣非目覩。則其時養賊。以入圈之豕比之者。恐或有未詳者矣。修撰朴天行曰。圈豕云者。蓋謂防其鴟張奮突。使不敢肆其胷臆之意也。古人文字。斷章取義。固不害於文理。而上番奏達。未保其必然矣。凡於看文字之除。或有人見一之不同。而此則恐不然矣。予曰。玉堂故事收納。自是古例。而近來則公然廢却何也。此後依古例爲之可也。又敎曰。近來言路永塞。君德得失。朝廷是非。豈無一事之可論者。而忌諱成風。媕婀爲事誠可慨然。雖聖人之事。千載之下。或有後學之起疑處。則人非聖人。每事不得盡善。則豈無可言之事乎。天行曰。臣於見職。伏蒙特除之恩。而行公多日。尙未出一言論一事。以答求助之聖意。莫非臣等之罪也。予曰。上番儒臣。則曾在翰林時。有投疏徑出之事。其時或謂之過當。而其心則不無可尙矣。近爲館職以來。寂無一言。予則以爲。士大夫風節。固不當若是也。下番儒臣。居此職亦已有日。而何無一言論事乎。實爲之慨然也。儒慶等曰。此莫非臣等之罪也。聖敎之下。實不勝惶悚矣。予曰在上之人。若有導言之德。則在下之人。豈至若是之媕婀乎。莫非予自反處也。
정조 3년 · 강
修撰朴天行啓請雷異狀聞。申飭各道。賜批。
정조 3년 · 목
天行啓言。上番俄以沁都雷異。因文義仰達矣。大抵天之示警。豈有遠近中外之別。而雲臺有報。則上下恐懼驚動。乃爲陳戒之語。而至於外方。則雖有可驚可愕之異。循例陰晴狀聞之外。慢不趁卽馳啓。實非所以應天以實之道。此後各別申飭各道。詣俾無因循不卽上聞之弊。批以。所達甚好。方欲另下飭敎矣。
정조 3년 · 강
命外邑小學講。另加申飭。
정조 3년 · 목
修撰朴天行啓言。今因文義中。幼而不遜第。敢達矣。小學題辭曰。蒙養不端。長益浮靡。鄕無善俗。世之良才。人才培養。雖難責之於時月間。小學之講。其有補於風化則大矣。臣竊觀外邑小學講申飭之時。雖村閭常賤之子。猶能知有小學之書。近年以來。專爲文具。慢不擧行。故雖士夫子支。殆不知灑掃應對之文。實爲慨然。臣謂另加申飭。使外邑着實擧行。則亦可爲蒙養之一端矣。敎以。所奏甚好。出擧條申飭。
정조 3년 · 강
命諸道災祥善惡。詳載上送之意。另飭定式。
정조 3년 · 목
檢閱李信祐啓言。諸道之設置兼史者。蓋欲使採訪一道之內。善惡之可以勸懲者。災祥之可以記載者。隨而詳記。以備內史之採錄也。顧其法意。豈不重也。而挽近以來。此法浸壞。其所修送者。不遇陰晴而已。甚或至於幷與陰晴而不爲修送。若此不已。則史臣何以廣其聞見。補其闕漏哉。自今以後。凡道內之災祥。民俗之善恧。詳載細記。每於四季朔上送之意。另加申飭。定式施行。則庶可無如前之患矣。從之。
정조 3년 · 강
命明日封裹處所。資始門外爲之。
정조 3년 · 강
實錄。明朝本館堂郞。命進詣沁都。考出以來。
정조 3년 · 목
敎曰。春秋館堂郞。進詣史庫。 實錄考出以奏。又敎曰。今聞當考 實錄。京史庫不爲奉安云。明朝本館堂郞。進詣沁都。考出以來。
정조 3년 · 강
以鄭光漢爲知春秋。金魯鎭爲同春秋。
정조 3년 · 목
敎曰。春秋館堂上中。有實病及在外人許遞。前望單子入之。待下批牌招察任。
정조 3년 · 강
中批。以李義翊爲同春秋。
정조 3년 · 목
敎曰。前都承旨李義翊。同春秋除授。使之考出以來。
정조 3년 · 강
命昨日建陽門入直把總哨官決棍。該大將李敬懋重推。
정조 3년 · 목
敎曰。前後飭敎。非止一再。況事係師律之事乎。昨夜摘奸。旣多執捉。以至軍物不知見失之爲幾何。曰已過午。爲該營大將者。不言皁白。重宿衛之義。果安在哉。反不如分疏之訓局矣。昨日建陽門入直把總哨官。令本營都偍調決棍。該大將李敬懋從重推考。
정조 3년 · 강
全羅監司徐有隣陳疏請往省先壠。賜批許之。
정조 3년 · 강
掌令金鍾厚。以草芥臣陳疏徑行。賜批。
정조 3년 · 목
疏略曰。臣於前冬將毋西下也。其不敢進身之義。已悉於當時辭疏矣。及今東還。乃蒙聖上不罪前慢。更辱諭召。臣雖迷頑。寧不知感。只緣素性執滯。未免重犯違逋。略先附對於史官之歸。計未反命。史官又臨宣諭。臣不知殊異之渥。何爲而及於無狀如臣也。竊伏見殿下憂念時事。有殆哉岌岌之意。臣於此。感極流涕。使臣一出。焉無害有益。則何敢爲雍容禮辭。不爲殿下思一死哉。臣雖微賊。亦充士夫之數。至玷旌招之末矣。苟於出處大端。一或相亂。則實有關於時運世道。豈止臣一身廉隅已哉。此臣所以去時歸時。一召再召。而冥然不敢爲變動之計者也。顧今國事朝象。爲何等時。而如彼藎臣之身佩安危者。一辭而退之。如臣草野愚賤。乃反執之仇仇。則不亦傎乎。念臣不肖。何敢與論時事。而彼藎臣之偉功殊績。固在不論。爾來亂逆輩出。百變層生。而所賴以爲虎豹在山之勢者。非此其誰。而至其枎植名義。愛護士類。斷斷爲國家慮者。炳然如丹。今聞其退。其在臣心不覺茫然。殿下之曲副其願。抑獨何哉。噫憂虞之狀。岌業之事。殿下亦旣言之。從今以往。殿下中朝之歎。當有不自勝者。而不知國事將稅駕於何地。於斯時也。殿下雖更進第一人物。置之朝廷之上。恐無以善其後矣。況如臣迂陋。其能有一半分禆補之望哉。幷賜裁察焉。臣旣暴衷悃。而終無趨承之勢。投進章封。徑尋鄕路。乞勘臣違傲之罪。批以。爾之辭。胡爲而至此之懇也。封章徑行。行將過涉。挽之不得。不禁悵菀之思也。疏中云云。披復數回。中心激感。繼之以無語也。嗚呼。予之成美於奉朝賀者。豈但以切己之私而許之也。宿衛靡托。而予若漫不省焉。倚毗無人。而予若迷不覺焉。許其休致。任其優聞者。自外面觀之。誠有不近常理者然。然予之許之。奉朝賀之詣之。實有我無愧彼無怍之灼見故也。非面悉無以狀諭也。爾疏中虎豹在山之論。扶植愛護之說。雖謂之照盡心曲。畵出意向。誠非過語也。嗚呼。不知國家稅駕之所。而中朝之歎。將有不自勝者。爾已先獲。予不更誥。而顧予惘然之懷。容有極哉。嗚呼。此何等時也。爾果視國如家。先公後私。則豈待予旌招之禮。而始可憣然。爾之出處。予有未能曉然者。如以不穀爲乏誠意。則爾何不明言其某事某事之失。而決其不出之義也。否則奈之何一味退讓。獨守東岡之志乎。爾行雖發。馳馹宣批。則足可及爾征轅。挽爾遐心。兹宣肝膈之諭。用寓慇懃之意。爾其無庸更辭。卽起造朝。仍命使入侍史官。傳諭于儒賢行到處。
정조 3년 · 강
備局。以關東災實狀覆啓。
정조 3년 · 목
備邊司啓言。卽見江原監司具虞狀啓。則以嶺東西之擧皆豐登。分等一款。初不擧論。只以昨年浦落之未及還起。晚種各穀之間多損傷。願得災一百五十結。又以新舊布之難於幷督。各樣身米布年數最多邑。限折半依前停退。推奴徵債。限明秋防塞爲請矣。請依狀請施行。允之。
정조 3년 · 강
命弘化門入直哨官鄭宅柱分揀。軍卒決棍。
정조 3년 · 목
訓鍊都監啓言。弘化門入直哨官鄭宅柱。去夜二更。着軍服明燈以坐矣。宣傳官入內。奪去手旗與筒箇箭。直處所竪旗隊總旗竹。亦爲拔去。而不見摽信。無一言見奪。其不能擧職之罪。萬萬駭然。關係師律。鄭宅柱入直改付標後。重棍汰去。該哨旗隊總。亦爲嚴棍除案。以懲他直將卒。臣亦不能申飭。致有此事。惶恐待罪。敎以。哨宦之以臥爲坐。何其爽誤之甚也。設使信然。係是本營事。則猶屬分疏之嫌。況本事之相左萬萬者乎。哨官決棍汰去則分揀。軍卒亦依哨官例。但可決棍。不必除案。以此知悉擧行。卿則勿待罪。
정조 3년 · 강
命禁衛營草記給之。
정조 3년 · 목
該營啓言。去夜二更。宣傳官摘奸時。銅龍門入直將官軍卒逢點後。器械中鳥銳二柄。腰鉤鐵一箇見矢。禁直深夜。爲人見奪者。揆以師律。極爲驚駭。當該入直把總李天晟。哨官邊義邦。爲先代直改付標。從重決棍汰去。該哨官旗隊總及器械見奪軍。一幷嚴棍。以懲他哨。臣亦有常時不能檢飭之失。惶恐待罪。敎以。此等草記。豈可今始爲之。給之。
정조 3년 · 강
召見承旨李得臣朴祐源于誠正閣。
정조 3년 · 목
予曰。今日方物封裹。何承旨進去乎。得臣曰。都承旨進去矣。予曰。今日殿座。旣有諸承旨入侍之命。則都承旨之獨爲右位占便之計者。極爲非矣。當處分。而方物封裹。禮房進去可也。
정조 3년 · 강
罷都承旨柳戇職。
정조 3년 · 목
敎曰。事或謂知古例則近矣。其不知輕重之分則誠大矣。院規每如封裹及望闕禮等進去。輒以右位求去者。蓋以自此直爲歸家之爲便也。今日殿座有命。諸承旨皆命進參。則在一院之長。豈可膠守取便之院規。況院規又非都承旨必也進去者乎。此人甄用。意在或有淬勵處。而今也反是。除拜之後。一未登筵。徒知巧避爲事。此雖小事。決不可一味屑屑於此等之人。都承旨柳戇罷職。此後政院。小知恪勤之意事。幷令知悉。
정조 3년 · 강
御資始門。行方物封裹看品。召見藥房提調具允鈺。
정조 3년 · 목
敎曰。藥房水剌撤罷。提調當入侍矣。藥房提調具允鈺留待。○予曰。政院隸召入內庭。各司封裹物種。各其件分置。勿爲錯雜。而以爲看品之地可也。仍命允鈺進前。下詢曰。卿之在樂房。今爲幾年乎。允鈺曰。三年矣。予曰。三年供職。無一欠典。此誠不易也。今則撤罷藥房。卿當出去。予甚悵然矣。允鈺曰。近密之地。待罪三年。無一功效。而今當辭退。徒切耿結之忱矣。予曰。政官若不出去。仍留開政事。分付可也。又敎曰。都承旨牌去來。催促可也。又敎曰。戶判旣命加資。尙瑞院官員催促入來。加資敎旨安齎以給。仍爲肅謝之地。可也都承旨鄭民始謝恩後進前。予曰。眼病今則向差乎。民始曰。尙未差減。而聞有殿座之命。故扶病入來矣。予曰。封裹物種。次第看品可也。民始等看品後。民始曰。品皆好矣。而其中黃苧四匹及白面紙非好品。不堪用矣。予曰。品劣者還爲出給。使之改色捧上可也。少頃還內。
정조 3년 · 강
藥房提調以下施賞有差。
정조 3년 · 목
敎曰。今則藥院分設直所。旣已撤罷矣。三載之間。晝夜誠勤之勞。難以悉記。雖於五日十日直宿。猶有酬勞之重典。錫之臧獲。陞其官秩。蔭補及於子侄。則況提調今日之功乎。藥房提調具允鈺加資。子壻第侄中一人。相當窠調用。水剌書員三人。從自願免賤。仍令厚科布衙門。待闕劃卽收用。水剌熟手。聞是營卒云。兼司僕帖成給。水工軍士等。令該曹米布勿拘前例。從厚題給後罷送。又敎曰。藥房女水工一名。從自願免賤。俄者施賞熟手。令本營門。限已身勿爲除案事奉承傳。又敎曰。女水工水工熟手。各木布各五疋。米七斗。女水工一人木七疋。布五疋。米十斗。軍士米布參酌題給。
정조 3년 · 목
以鄭民始爲都承旨。
정조 3년 · 강
領議政徐命善。左議政洪樂純聯箚請譴。賜批。
정조 3년 · 목
聯箚略曰。初覆入侍時。下詢二十五日次對行否。臣等以當行之意。仰達而退矣。今始伏聞。明日卽翼陵忌辰齋戒。自前除非特敎。則無齋日來會之規。而臣等矇未覺察。率爾仰奏。昏憒益著。次對則明將頉稟。而臣等妄對之罪。無以自恕。乞賜譴罰。批以。日前筵奏。不過一時錯認之致。何庸過辭。卿等安心。仍參明日賓對。仍命遣史官傳諭。
정조 3년 · 강
差下 實錄堂郞。
정조 3년 · 목
該廳啓言。本廳堂上李命植。旣遞藩任。還爲差下。堂上有闕代。前監司李在簡。左尹李衍祥差下察任。都廳郎廳之有頉者。多至十餘人。故纂修書役。極爲苟簡。有闕代。以前司諫李東郁。前都事韓晚裕。持平尹得孚。副司果李師濂李正薰。前縣令沈基泰差下。幷使之察任。郎廳嚴思晚權以綱李命勳。方在違牌坐罷中。令該曹依例權付軍職常仕。郎廳申致權。病難察任。請今姑減下。允之。
정조 3년 · 강
重推副校理尹行修。修撰李顯永。
정조 3년 · 목
因弘文館牌招草記。允之。敎以。鎭日牌招。以違爲事。雖因情勢之有素而然云。其在分義。極涉寒心。至於尹行修所引之事。不但水流雲空。事屬先天矣。又若李顯永。聞旣前此出肅見職云。而況如此人處義者。昨年亦有行公。則又焉敢一味撕捱。幷從重推考。申飭行公。
정조 3년 · 강
命月覲門門額。明朝看揭。
정조 3년 · 목
月覲門造成所啓言。門役今已完軍。銷鑰封標後。開金送于政院。圍排撤毀。而門額未及經稟。姑不得懸揭。敎以。門額明朝看揭。
정조 3년 · 강
行夜對于誠正閣。召見承旨朴祐源。承旨金文淳。玉堂李儒慶朴天行。假注書李錫夏。兼春秋金健修。史官李信祜。
정조 3년 · 목
講陸宣公奏議。○予曰。玉堂古事。何不製入乎。儒慶曰。臣與下番。意見不一。各成文字。故未克入啓矣。予曰。意見旣異。則以各其所製書入可也。又敎曰。三覆日子。更爲推擇可也。
정조 3년 · 강
命月覲門鎖鑰。依集春門例。
정조 3년 · 목
敎曰。月覲門鎖鑰。旣命藏置政院。而其在愼重之道。又與闕門有異。令該曹造成樻子。盛此門銷鑰。開閉時。依他闕門例出給。司鑰與守門將眼同開閉。還開後亦依集春門銷鑰例入啓。踏啓字於樻封還下。然後藏置本院事。政院知悉。
정조 3년 · 강
吏曹參判兪彥鎬。以母病從縣道上疏。乞遞本兼諸職。賜批。
정조 3년 · 목
批以。俟親病小間。卽爲上來行公。
정조 3년 · 강
兵曹參判李普行疏辭惠堂備局有司之任。賜例批。
정조 3년 · 강
命罪人李千奉等加刑得情。式連等再覆施行。
정조 3년 · 목
刑曹啓言。殺獄罪人李千奉。罪狀終不吐實。請嚴刑得情。又以僞寶罪人朴★(王+善)。請嚴刑輸款。又以金奉鎭請嚴得情幷敎以。更加嚴刑。期於得情。又以金龍河請加刑取服。敎以。此罪人之如是抵賴。極爲痛駭。眞所謂故犯之故犯。除尋常各別嚴刑。期。於輸情。又以罪人式連尙光澤再覆施行啓。竝允之
정조 3년 · 강
召見承旨朴祐源金文淳于誠正閣。
정조 3년 · 목
予曰。適有下敎於金文淳事。而誤認以左副。故有左副入侍之敎矣。注書出去。更以右承旨入侍事。分付可也。文淳曰。三覆日子。更爲推擇。則今月前。皆有拘忌云。何以爲之乎。予曰。至月亦有爲之之例乎。文淳曰。或有之矣。予曰。然則以至月擇日可也。
정조 3년 · 목
敎曰。近來法紀解弛。人不畏法。雖以門禁一事言之。跟隨濫率。雜人闌入。前後申飭。何等截嚴。則曾未幾何。人復蕩然。肅肅淸禁。便作街市。此似小事。其流之爲弊。誠有不可勝言者。自今日天明後。更加申飭。而向於夜禁傳敎。亦有云云者。不必太縛束。亦不必太縱弛。以此意。令兵曹知悉。如是下敎。而日月稍久之後。若有適奸。而又復解弛。則今日以後。騎省堂郞。難免重勘。亦以此嚴飭。兵曹卽官多不擇擬。以致此等之弊。則在外人及八直佐卽。竝令該曹他官換差。此後各別擇擬。
정조 3년 · 강
正言金敍九。以母病從縣道上疏乞遞。仍討逆。賜批。
정조 3년 · 목
疏略曰。春間濫叨憲職。懲討時急。章皇出肅。以誎院不備。不得傳啓。未乃以進退輕遽。特荷恩遞。繼以臺評埈發。而罰止譴罷。曾未幾何。特敍有命。不意薇垣除旨又下。恩諭繼降。馹騎臨門。莫省攸措。卽當踼蹶趨承。而言義之職。廉防尤重。臣何敢諉以時月之稍久。冒沒揚揚哉。且臣八耋偏母。素抱貞疾。長在柁席。而近患毒感。氣息綿綴。人子至情。實無委舍從宦之望。兹敢縣道陳章。亟命攸司。鐫削臣職。噫嘻痛矣。鄭妻龜柱之窮凶極惡。亘古所無之妖逆。人皆曰可殺。以殿下之明。寧有所未燭。而獨奈何上下相持。徑年閱歲。致使凶肚逆喘。假息於覆載之間。妖腰亂領。尙逭稿街之誅。此誠群下之怉忱。有不足以孚格。而臣恐顯戮未施。則將何以懲亂逆之情而快神人之憤哉伏願亟從三司之請。相福瑩中相集等諸賊之罪。萬戮猶輕而尙今新允。輿憤愈激。伏乞夬賜允從。依律處斷。此外諸賊。一倂允兪。亟正典刑。批以。所陳當留念。爾其勿辭。救護母病焉。
정조 3년 · 목
領議政徐命善曰。昨見傳敎。有外水剌間撤罷之命。伏想聖心。必有商量而然矣。然臣等之心。實爲悵然矣。予曰。年前有非常變怪。故不得已有此擧。而此豈長可爲之事乎。今則旣已撤罷。還爲順便矣。命善曰。有親享之命。而日寒如此。誠可悶矣。予曰。今年則緣於多事。尙闕親享。故冬享則必欲親行矣。命善曰。前頭尙多日子。第觀其時日氣之如何。而更爲仰請計矣。又奏曰。伏見月覲門造成後下敎。臣等之心。實爲感激矣。以此傳敎。添入於宮園儀則好矣。予曰。以此添入可也。又敎曰。 列聖誌狀。 璿源譜略凡例跋文。尙未成就。至今延拖。誠爲可悶。事有所重。迄未擧行。以無大提學而然乎。命善曰然矣。若有大提學則好矣。予曰。翰注之年少者。久置參下。亦或無妨。而至於其中年紀之稍多者。次次出六。以爲收用。則似好矣。命善曰。聖敎誠然矣。
정조 3년 · 강
許施嶺南災結加劃之請。
정조 3년 · 목
領議政徐命善啓言。慶尙前監司李在簡狀啓。備陳災結不足之狀。仍請前劃災四千結外。一千七百九十三結加劃事。令廟堂稟處矣。當初道臣。旣不見槪狀。則何以知災結之爲幾許。而預先狀請乎。且朝家一依其狀請。準數許施。則又以爲不足。而更請加劃者。有違常格。大關後弊。慶尙前監司李在簡重推。狀內辭緣請勿施。予詢左相。左議政洪樂純曰。領相旣奏。臣別無所達矣。從之。敎以。前道臣之當初災實狀啓中。不待槪狀。徑光剋削結數者。固有疏漏之失。以今更請之擧觀之。必有目下灼見白徵之弊而然也。此亦吾民口吻中物也。須從寧失之義。準數許施。似非遇當。所請災結。特爲依狀請施行。
정조 3년 · 강
命差倭公作米。限五年許施。
정조 3년 · 목
領議政徐命善啓言。伏見東萊府使李致中狀啓。則公作米退年差倭。屢次責諭。終不還歸云。公作米之每每請退。雖極痛駭。差倭之出來。今已屢月。在聖朝柔遠之政。恐不必靳。持限五年特爲許施。而此後無得更請事。嚴加責諭之意。請分付。從之。
정조 3년 · 강
飭糶糴不善擧行之守令。
정조 3년 · 목
領議政徐命善啓言。糶糴法意。本自不輕。有緩急則爲軍餉之需。値凶荒則爲賑貸之資。而雖以平時言之。嗣歲種子。亦必專靠於此。則今日精捧。卽後日食實之基址也。愛民重農之本。孰大於此。而近年爲守令。以一時要譽。爲姑恩之策。小民亦以苟充彌縫。爲目前之幸。官民相蒙。糠粃居半。小民固不足責。受芻牧之任。而奉公如此。則烏在其分憂之義乎。且徵捧之際。鞭扑之政。易及於小民。罕加於吏鄕。故小民則東西稱貸。必先備納。吏鄕則扺賴官令。惟事觀望。及夫歲末停捧命下之後。實惠未歸於小民。奸計適中於吏鄕。此是尋常痛惋處。一番嚴防。在所不已。見今秋事告成。糴政方殷。許多弊端。雖不可一一枚擧。而爲先此意出擧條。行會諸道。還上各穀。皆以精實者準捧。俾無分給時麤劣欠縮之患。觀望停捧之類。先爲嚴督。必於至月內畢捧。而如是申飭之後。不善擧行之守令。隨現重究。期有實效之意。請分付。敎以。所奏。時務之最急者。依此申飭。
정조 3년 · 강
命各道依災。從實均分。
정조 3년 · 목
領議政徐命善啓言。各道災結。今已分俵矣。近來俵災之際。每有虛實相蒙之歎。致使惠澤未究於下民。白徵依舊於田間。朝家之不恤經費。軫念蔀屋之德意。適足爲奸鄕猾吏偸弄之資。事之孟浪。孰甚於此。從前立法之嚴重。申飭之諄複。非不勤摯。而犯手之守令。扺罪相望。今年亦安知其必無此弊乎。道臣則管束守令。守令則操切吏鄕。親執精抄。從實均分。俾無如前混淆之患事。請另飭諸道道臣。從之。
정조 3년 · 강
命軍籍闕額。一一釐整。
정조 3년 · 목
領議政徐命善啓言。 先王寓兵於農。則兵農初無二科。凡今之操耒耜而事畎畝者。莫非兵也。軍籍雖繁。豈有民不足之慮。而爲守令者。言必稱民少軍多。良可討也。近以黃口白骨之禁。前後飭敎。何等截嚴。而一番摘奸。無邑不犯。果使守令。盡革案外軍官。各廳募屬之名色。又括額外校院生。士夫家墓直。一一充塡於軍伍之闕額。則黃口白骨。不期頉而自頃矣。見今歲抄不遠。合有察飭之政。分付諸道。俾卽一一釐整。而或有因循之弊。以致現發之患。則該守令之照法勘罪。姑勿論。道臣亦難免論責。以此意請申明知委。從之。
정조 3년 · 강
命戶籍分合。別般申飭。
정조 3년 · 목
領議政徐命善啓言。戶籍之分合。專係於守令之廉貪。戶役煩重。則不得不合戶。戶役輕歇。則樂爲之分戶。明年適當式年。不可無別般申飭。爲先行會諸道。査出縮戶之邑。亟行懲勵之政。請以爲矯弊收效之地。從之。
정조 3년 · 목
領議政徐命善啓言。行大司成李命植。旣遞藩任。備堂還差。請仍察海西句管。從之。
정조 3년 · 강
列聖誌狀。璿源譜略凡例及跋文。文衡差出擧行。
정조 3년 · 목
敎曰。今因言端思之。 列聖誌狀　璿源譜略。皆是御極後。或 祔廟後。卽爲擧行之事。而訖未爲之。此亦悚然之一端。且大臣旣有所奏。凡例及跋文製進。其在重事體之道。須待文衡之手。大提學方命差出。使之申飭。卽爲擧行。又敎曰。文衡圈點。又敎曰。大提學徐命膺牌招。時原任大臣九卿。命招會圈。
정조 3년 · 강
命檢閱李信祜。今政六品遷轉。
정조 3년 · 목
敎曰。年紀淺少者。久置下列。俾其識進年長。以期鍊達成就。固好矣。至如晚第之類。久屈參下。合有疏通之政。檢閱李信祜。今日政六品遷轉。旣以年之多少。有所提敎。則本館雖有右位。或以館規。欲爲引義。此實有防人就進。而躁已蹲在之嫌。以此預爲嚴飭。翰林中年少右位之以館規引義之疏。政院切勿捧入。
정조 3년 · 강
罷前慶尙監司李在簡職。
정조 3년 · 목
敎曰。前嶺伯事。已諭於大臣擧條批答。而所失非細。關係民生休慽。至如經費盈縮。不須說也。此道臣。豈其臨歸倥傯。忽於事務而然乎。論以重民事之道。不可以問備薄警。仍而不問。前慶尙監司李在簡罷職。
정조 3년 · 강
命每朔。自戶惠廳錢文各一百五十兩式。輸送龍洞宮。
정조 3년 · 목
敎曰。每朔自戶惠廳錢文各一百五十兩式。以慈宮補用錢稱號。輸送于龍洞宮事分付。
정조 3년 · 목
予曰。下番翰林。今已出六。可謂悵然矣。別兼春秋李信祜曰。區區下情。無可仰達矣。予謂民始曰。承旨眼疾。近來則何如。民始曰。此是本症。而姑未差矣。予曰。文衡園點。今方擧行乎。民始曰。以提學之不入。姑未擧行云矣。
정조 3년 · 강
行召對于誠正閣。承旨李得臣。玉堂金宇鎭朴天行。假注書徐鼎修。兼春秋金建修權應奎。
정조 3년 · 목
講陸宣公奏議。○予謂宇鎭曰。領府事病患何如。宇鎭曰。本有痰眩之症。而近復添劇。以復命之差遲。爲惶悚矣。予曰。玉堂故事。旣命復舊矣。上番知之乎。宇鎭曰。臣亦伏見傳敎矣。予曰。價布差使員入侍。加里浦僉使林世載進伏。予曰。湖南年事何如。世載曰。大體則大豐。而間或有兩害處矣。予曰。雨水之害。何邑最甚乎。世載曰。羅州等數邑。稍有水災。而其外則皆大豐矣。予曰。巿直何如。世載曰。今則巿直高下。姑未的知。而秋成之後。則將至六七斗云矣。
정조 3년 · 강
持平尹得孚避嫌乞遞。賜批。
정조 3년 · 목
避嫌略曰。臣冒沒登筵。臺體生疎。至被承宣之請推。疏率不稱之實。於是乎著矣。何敢晏然臺次乎。請命遞斥。批以。勿辭。亦勿退待。
정조 3년 · 강
行文衡會圈。領議政徐命善。判府事鄭弘淳。左議政洪樂純。判府事徐命膺。判尹具善復。左參贊黃景源。刑曹判書鄭尙淳。禮曹判書李福源。右參贊鄭光漢。
정조 3년 · 목
七點李徽之。六點徐命膺黃景源李福源。
정조 3년 · 강
以黃景源爲大提學。
정조 3년 · 강
命宣惠廳軍保作米置之。
정조 3년 · 목
固宣惠廳軍保作米草記敎以。此草記之尙未允下者。予意誠有咨且者。非不知本廳穀儲。元來不敷。迨此稍登之歲。以木換米。則在本廳大有所益。在軍門亦無所損。而大抵累饑荐凶之餘。民產之磬䃜。可知已。今年幸而免歉。則雖使穀賤如土。粒來狼戾。猶難望其終身之飽。況自朝家反行權利之政。恐非滯穗遺秉之利。同我窮民之意也。且聞作米之規。每匹代米。至於十斗云。又何其太峻也。借令斗數減是。如其加升斛上等許多種種浮費。難以毛擧。予則以爲雖在屢豊之時。決不可輕許也。此外又有艱便之事。無實之歎焉。外邑雖皆以米準捧。而冬序已深。氷合前不可舡運。又當開春。則輸田稅運大同也。漕倉作隊舡。地土商賈舡。尙患其愆期轉輸。更有何暇。又及於運此累萬包軍作米穀乎。然則一歲二歲。捧留本邑。春糶冬糴之際。其精換爲麤完幻爲虛之弊。勢所必然。已前似此之事。豈非今日之左契乎。此所以國計民產。俱係無甚便好也。俄因價布領納差使員之上來。召而問之。民間姑未知此作米之議云。亦云可幸。草記內所請。置之。
정조 3년 · 강
命滯獄決放事。問于刑曹郎廳以奏。
정조 3년 · 목
敎曰。以唐錢事被械。至於十餘名之多。滯獄又至五朔之久。今日內決放事。已有下敎。問于刑曹郎廳以奏。
정조 3년 · 강
遞承旨鄭民始。以李衍祥代之。中批也。
정조 3년 · 목
敎曰。知有實★(虫+恙)。都承旨鄭民始。今姑許遞。又敎曰。行副司直李衍祥。承旨除授。又敎曰。新除授承旨牌招察任。
정조 3년 · 강
命副校理尹行修。修撰李顯永。更招察任。
정조 3년 · 목
因政院行修等牌不進罷職傳旨。敎以。飭敎之下。焉敢若此。更卽牌招察任。又因牌不進啓稟。敎以。事體所在。殊極駭然。更爲牌招。嚴飭行公。若復違牌。直捧禁推傳旨。
정조 3년 · 목
以兪彥鎬爲同經筵。邊得讓爲左尹。
정조 3년 · 강
命時囚李樂培。付遇放送。
정조 3년 · 목
義禁府啓言。戶曹正郞李樂培。門額塗金。不善擧行罪。請刑推得情。敎以。職旣見汰。日又甚寒。照律則分揀。付過放送。
정조 3년 · 강
行召對于誠正閣。承旨朴祐源。玉堂李儒慶朴天行。假注書徐鼎修。兼春秋金健修。史官徐龍輔。
정조 3년 · 강
景慕宮冬享祭官塡差時。命吏郞口傳差出。
정조 3년 · 목
敎曰。 景慕宮冬享祭祭官塡差時。其在重事體之道。不可無卽官。吏曹郎廳口傳差出。
정조 3년 · 강
遞差承旨李世奭。以徐有防代之。
정조 3년 · 목
敎曰。朝紙謄布。是係政令。每令申飭捧講。仔細校準。則至於昨日朝報。而尤不成說。以此訛本傳示。則必惑四方之聽聞。所失非細。當該承旨李世奭遞差。又敎曰。承旨前望單子入之。新除授承旨。待下批牌招察任。
정조 3년 · 강
命前翰林徐龍輔。口傳付職。
정조 3년 · 목
敎曰。左右史不備。前翰林徐龍輔口傳付職。牌招察任。
정조 3년 · 목
敎曰。翰林極爲苟艱。斯速圈點事。申飭本館。又敎曰。翰圈旣令申飭爲之。奉命在外翰林。催促上來。
정조 3년 · 강
持平尹得孚陳疏自引。仍請徐有寧罷職還收。賜批。
정조 3년 · 목
疏略曰。臣猥叨臺職。昨參賓對。昏謬不審。壞損臺體。而不賜譴斥。以退出陳疏爲諭。臣感惶達霄。兹敢仰瀆。推垂察焉。得見日昨憲長徐有寧之疏。則所論四條。實出忠愛。而其中臚列魚有龜之罪狀。在今日不可無之義理。而縱不卽賜嘉納。奈之何反施斥罷也。伏見傳敎下者。則以 先朝已定之論爲敎。此則竊以爲不然。若以事在 先朝。而不敢議到。則袞貞之惡。何以追律。而元衡之僞勳。亦不當追削耶。疏中有曰。亂逆之生。亦有聲氣之相類。事件之適符。其論今日之逆本。而以辛壬已驗之事證之者。尤極明正。衆論翕然。而殿下不留三思。遽加之罪。臣竊惜之。臣謂前大司憲徐有寧罷職之典。亟先還收。以開臺言。批以。徐有寧處分。其在鎭世道之道。豈但止此。而竊附惜鳥卵之義。旣賜溫批。略示爲薄警。則還寢之請。得非妄乎。爾其勿辭察職。○敎曰。咸原府院君事。不但以事在 先朝。莫敢議到。則臺臣疏中。以袞貞之追律。元衡之削勳。取以譬之。何當彷彿於今日耶。又若乙丙之逆。與辛壬諸賊。聲氣相類云云。予則又以爲不然。噫。乙丙之徒。與辛壬之類。臭味何相似也。言論豈或近乎。然而卒乃爛熳同歸一轍者。眞所謂與亂同道。罔不亡也。蓋其聲氣也。人固不類。事則相類。此有乙丙之變。彼有辛壬之禍。其不類而類之祟。在於始因甲乙之爭。轉相乖激而然也。此亦不可不使言者。知其類不類之卞也。日前都憲之處分。非不知優容臺閣。翕受敢言之義。而事係世道。一或壞防。則燎原之禍。旣熄復熾。鎭安之策。乍務旋忽。惟予靖朝著保朝紳之意。果安在哉。此所以賜其批罷其職。而略略提撕。平平調劑。以期兩不失當之歸也。且於本事。有不可不申言者。 先大王嘗以咸原家事。有諄諄之敎。若曰予之視咸原家。如光城驪陽慶恩家。槪以予事我 皇嫂如事慈聖故也。若以不忍聞之語。及於咸原。則 皇嫂之意。果若何哉。 皇嫂不豫。予亦不安爲敎。非徒小子之承聞。逮事 先王之舊臣。夫孰有不知者乎。噫。予言之不詳。則近日廷臣。亦安能曉予之所秉執也。嗣後諸臣章奏。無或更提兹事。貽慽我 先王之靈也。幷須知悉。且以臺疏語意言之。旣擧都憲疏中四條所陳事曰。以實出忠愛云。而夷考此疏。只拈咸原一事。齗齗爲說。其池諸件。漫若相妄。嚴於舊逆者。或有遺忽於新逆而然也歟。溯於久遠者。或有不屑於目下爲然也歟。究厥緩急疾徐。亦沒着落甚矣。觀於昨筵擧措。則言論風棱。固難深責於人人。而所失亦云非細。然猶不罪者。優之假之。期使自訟。以勵他言責之臣。亦以此。令持平尹得孚知之。
정조 3년 · 강
命各司所用奉使印信。自京兆更爲指一稟定。
정조 3년 · 목
因禮曹各司所用奉使印信詳考草記。敎以。印信之如是訛謬在所釐正。不容抛置之事。自京兆更爲指一考據。劃卽草記稟定。
정조 3년 · 강
遞全羅右水使柳★(火+集)。
정조 3년 · 목
★(火+集)以父病呈狀乞遞。備局啓請許遞。允之。
정조 3년 · 목
敎曰。刑房承旨馳詣禁府刑曹。輕囚放釋後以聞。○政院啓言。臣義弼。承命馳詣禁府考閱。則無時囚。仍往刑曹。考閱時囚。則三十餘金不報罪人林鳳進。別肉罪人趙大得等二名。風聞操縱罪人閔世光等三名。投錢罪人姜得載等二名。別肉罪人趙召史等九人。係是輕囚。幷依敎放釋。其餘罪人等罪名。俱係深重。幷仍囚。
정조 3년 · 목
宗簿寺啓言。安春君烿。莫重法講。不卽待令。杖一百。請公罪收贖。敎以功議各減一等。
정조 3년 · 강
以李徽之爲內閣提學。金宇鎭爲直閣。
정조 3년 · 목
敎曰。閣臣不備。提學直閣前望單子入之。又敎曰。新除授奎章閣提學李徽之。已於一提學徐命膺在藩時。兼帶之例有之。使之遞來後肅謝事分付。又敎曰。奎章閣提學李徽之仍察傳敎。以下諭爲之。
정조 3년 · 강
召見承旨朴祐源。宣傳官沈默之于誠正閣。
정조 3년 · 목
予曰。自古後苑。多有虎豹瑜入之事。而每令捕捉矣。今番亦有虎跡。故使之設機穽捕捉。而尙未捕云。軍門擧行。可謂駭然矣。
정조 3년 · 강
命虎患申飭捉得。
정조 3년 · 목
敎曰。近來虎患。如是狼藉。至於昨日。蹤跡尤甚無疑。今番又復如前不捉。則亦可謂軍門有紀律乎。以此申飭。期於捉得。
정조 3년 · 강
判敦寧具允鈺。疏辭新資。賜批。
정조 3년 · 목
批以。陞秩意在。卿其勿辭行公。
정조 3년 · 강
大提學黃景源疏辭新除文衡之任。賜批。
정조 3년 · 목
批以。以卿宿礪。何循例讓。所辭不允。卿其捉速行公。
정조 3년 · 강
戶曹判書金華鎭陳疏自列。賜批。
정조 3년 · 목
疏略曰。猥叨重任。早晩僨誤。必無幸矣。雖以今番門額事言之。初因傳敎之錯聽。而自歸昏謬。終承仍揭之下敎。而不善周旋。事體所重。只知塡金之惶悚。懸額是急。不覺改塗之怱遽。未及稟旨之前。竟犯違命之科。伊時事狀。誰不敢自明。若臣妄率之失。無所逃罪。今何可諉之郞僚。厭然爲倖免之計哉。日昨飭敎之下。雖承入侍之命。以此竢譴之蹤。末由冒膺。荐違召牌。惶隕靡措。伏乞重勘臣辜犯。批以。若此則其將拘於判書之顏。不罪郞官乎。卿其勿辭。從速行公。
정조 3년 · 강
持平沈樂洙疏陳病狀乞遞。仍謂儒賢召致。賜批。
정조 3년 · 목
疏略曰。臣之舊患風眩。忽添頃日詣臺之後。欲起還仆。無以自强。而誰使臣無疾。猶不可苟充。又況不得自力者乎。此臣所以不得不號呼天門。煩尺疏而冀遞職名者也。臣於陳病乞免之中。敢有醫言之附陳。前後諸臣之以招賢爲請者多矣。殿下未嘗不納。而所致之賢。乍至旋歸。未聞一言之見用。則或疑殿下之於求賢。侈虛禮而少實心也。至於一儒臣之歷過城外。竟不造朝。則或不幾於過路要致。猶有欠於招延之誠乎。見今國勢甚孤。人心靡定。惟彼諸賢。苟可以召而致之。則其言雖若過高。其議雖若太激。而所以枎國脈而鎭世道者。必在於不知之中。惟聖明留意焉。批以。所陳思欲加之意焉。爾其勿辭察職。
정조 3년 · 강
判下兵曹　景慕宮冬享親祭時。隨駕軍兵磨鍊草記。
정조 3년 · 목
因該曹草記敎以。訓局步軍十哨。馬軍二哨及禁軍三番隨駕。以御營廳留陣。
정조 3년 · 강
王大妃殿誕日陳賀習儀。命置之。
정조 3년 · 목
因禮曹草記。有是命。
정조 3년 · 강
命長湍府使魚錫定。令該府捧供以入。
정조 3년 · 목
兵曹啓言。長湍府使魚錫定入來。鳴申聞鼓。所當下該曹惟問。而係是二品宰臣。有難循例擧行。請令攸司御處。允之。敎以。令該府卽爲捧供以入。
정조 3년 · 목
因宗簿寺照律草記。允之。
정조 3년 · 강
命翰圈。更待下敎擧行。
정조 3년 · 강
遞大司憲宋文載。掌令高益擎。以趙時俊申致權代之。
정조 3년 · 목
敎曰。明日拜表。一司不備云。山林外。在外臺諫許遞。前望單子入之。待下批牌招察任。
정조 3년 · 강
命減膳五日。仍求言。
정조 3년 · 목
敎曰。嗚呼寡人不穀。有大罪過大愆尤。不克仰副天意之眷顧。以是天乃降災荐疊。譴告諄複。殆若耳提面命。必欲開迷牗惑者然。寡人不穀。悸恐戰兢。不知所以措躬也。冬雷之作。挽近以來。幾無曠歲。而至若今年。則九月十月之間。三有是災。噫其異矣。災不虛生焉。嗚呼。不穀迷茫。雖不知何樣危兆殆機伏在何地然惟是慈覆之天不忍終棄予不穀。警之戒之。丁寧不已。伊今以後。寡人不穀。若不側身修行。改心易慮。則天心雖至仁。又安望其更示儆予之災歟。怵惕之極。不敢支辭長語。以效應文之擧。自今日減膳五日。大抵上天之示譴。寡人之致災。豈無所以。亶由人事之失於下而然也。近日朝廷之上。含默成風。昌言不聞。寡人有罪過。居言責之官者。顧瞻不言。寡人有愆尤。任論思之職者。容悅爲事。以至朝象民憂。又皆一切擔却笆籬邊。如是而雖冀治致郅隆。無異却步求前。反鑑索照也。兹豈非君臣上下所可瞿然悚然處乎。凡我股肱喉舌耳目經幄之臣。無以予不穀謂無足有爲。自予袞闕。以及時政。苟有所知。盡言不諱。少答仁愛之天。三致警告之意也。
정조 3년 · 강
假注書徐鼎修。以掌令金鍾厚附奏馳啓。
정조 3년 · 목
狀啓以爲。臣奉聖批。馳往傳諭于廣州沙川掌令金鍾厚所住處。則以爲。臣荐達恩召。促章徑歸。負罪至重。恭竢嚴譴。聖度如天。特賜原貰。從以卽賜批答。又命近侍。趕及窮巷。臣秪奉拜讀。辭敎懇摯。臣非木石。寧不感泣。第其區區迷執。今亦如昨。終不敢爲變動之計。孤負恩眷。展轉至此。是豈爲人臣子所敢安者哉。惟早被誅罰。不知所達云矣。
정조 3년 · 강
召見三使臣及全羅監司徐有隣于誠正閣。正使黃仁點。副使洪檢書狀官洪明浩。
정조 3년 · 목
辭陛也。○予曰。當此寒節。卿等萬里之行。誠有慮念。必須愼旃。善爲往來也。專對之責。委任甚重。凡事各別詳愼。無至貽笑外國之境也。今番上使則出自儀賓。異於宗班。予之所望。實有俉矣。予謂有隣曰。前在湖西。旣已善治。以此手段。移於湖南。則豈不好乎。有隣曰。惶恐之極。不知所達矣。予曰。何日當上營乎。有隣曰。初七日間。可以上營矣。
정조 3년 · 강
命各道査啓。一兩日內回啓。
정조 3년 · 목
敎曰。各道査啓。多有上來者。皆令一兩日內回啓事。分付刑曹。
정조 3년 · 강
命慶興府使李匡運罷黜勿施。只令緘推。
정조 3년 · 목
咸鏡監司徐浩修。以慶興府使李匡運罷黜馳啓。敎以。甘草。藥材中微物。而守令牧民之官長。況當糴政方殷之時。尤不可以微物遞易。慶興府使李匡運罷黜狀啓勿施。只令緘辭。從重推考。卿則勿待罪事回踰。
정조 3년 · 강
遞承旨李衍样。以鄭民始代之。
정조 3년 · 목
敎曰。都承旨以病不爲仕進云。許遞。前望單子入之。又敎曰。新除授承旨牌招察任。
정조 3년 · 강
政院議啓陳勉。賜批。左承旨李得臣。右承旨金文淳。左副承旨徐有防。右副承旨朴祐源。同副承旨李義弼。